የቀራኒዮ መድኃኔዓለም መንገድ ግንባታ መጓተት ቅሬታ ፈጠረ
የአዲስ አበባ ከተማ መንገዶች ባለሥልጣን ቤተል ሆስፒታል አካባቢ የሚያስገነባው የቀራኒዮ መድኃኔዓለም መንገድ ግንባታ መዘግየት በአካባቢው ነዋሪዎች ላይ ቅሬታ ፈጠረ፡፡ከቤቴል ሆስፒታል ወረድ ብሎ ወደ የሺ ደበሌ የሚወስደውና ከአምቦ መንገድ የሚያገናኘው የሁለት ኪሎ ሜትር የአስፋልት ኮንክሪክት መንገድ ግንባታ በ2009 ዓ.ም. ሲጀመር፣ በአንድ ዓመት ውስጥ ይጠናቀቃል ተብሎ እንደተነገረ የሚገልጹት ነዋሪዎቹ የመንገድ ግንባታው በሦስት ዓመታት ውስጥ ሊጠናቀቅ እንዳልቻለ ተናግረዋል፡፡ የመንገድ ግንባታው በተያዘለት የጊዜ ሰሌዳ ሊካሄድ ያልቻለው፣ በኮንትራክተሩ የብቃት ማነስ እንደሆነ ነዋሪዎቹ ገልጸዋል፡፡ የአዲስ አበባ ከተማ መንገዶች ባለሥልጣን በበኩሉ የመንገድ ግንባታው በተያዘለት ዕቅድ ሊከናወን ያልቻለው፣ ከወሰን ማስከበር ጋር በተያያዙ ችግሮችና ኮንትራክሩ ባሳየው ዝቅተኛ የሥራ አፈጻጸም እንደሆነ ገልጿል፡፡ የባለሥልጣኑ የኮንትራት አስተዳደር ዳይሬክተር አቶ መሐመድ አወል (ኢንጂነር) ለሪፖርተር እንደተናገሩት፣ የመንገድ ግንባታው በሚካሄድበት አካባቢ የነበረውን ከባድ የውኃ መስመር ለማዛወር ረዥም ጊዜ መውሰዱ፣ መፈታት የነበረባቸው የወሰን ማስከበር ችግሮች ለመንገድ ግንባታው መዘግየት አስተዋጽኦ አድርገዋል፡፡ አቶ መሐመድ የመንገድ ግንባታውን የሚያካሂደው እሸቱ ለማ የመንገድ ሥራ ተቋራጭ ደካማ የሥራ አፈጻጸም እንዳሳየ አስረድተዋል፡፡ኮንትራክተሩ ያሳየው ደካማ አፈጻጸም ለሥራው መጓተት አስተዋጽኦ ማድረጉን የገለጹት አቶ መሐመድ፣ በችግሩ ላይ ስብሰባ እንደተካሄደ ተናግረዋል፡፡ ‹‹የፕሮጀክቱ አማካሪ መሐንዲስ ቤስት ኮንሰልቲንግ ኢንጂነርስ ኮንትራክተሩ ዝቅተኛ አፈጻጸም እንዳለው በሪፖርቱ ጠቅሷል፡፡ የአዲስ አበባ ከተማ መንገዶች ባለሥልጣንም ለኮንትራክተሩ የማስጠንቀቂያ ደብዳቤ ጽፏል፤›› ብለዋል፡፡አቶ መሐመድ በአሁኑ ወቅት  አብዛኛው የመንገድ ግንባታ ሥራ መጠናቀቁን ገልጸው፣ የተቀረውን ሥራ ለማጠናቀቅ ክረምት በመግባቱ ምክንያት እንዳልተቻለ ጠቁመዋል፡፡ ‹‹ኮንትራክተሩ አስፋልት ገዝቷል፣ የእግረኞች መንገድ ጡቦች አዘጋጅቷል፡፡ ነገር ግን የዝናብ ወቅት በመሆኑ ሥራውን ማከናወን አልተቻለም፡፡ የዝናቡ ወቅት እንዳለፈ በሁለት ወራት ውስጥ እናጠናቅቃለን፤›› ብለዋል፡፡የአዲስ አበባ ከተማ መንገዶች ባለሥልጣን የኮሙዩኒኬሽን ጉዳዮች ዳይሬክተር አቶ ጥኡማይ ወልደ ገብርኤል፣ ባለሥልጣኑ በ2011 ዓ.ም. ይጠናቀቃሉ ብሎ ከያዛቸው ስድስት የመንገድ ግንባታ ፕሮጀክቶች መካከል የቀራንዮ-መድኃኔዓለም መንገድ አንዱ እንደሆነ ገልጸዋል፡፡ በፕሮጀክቱ ላይ የጎላ ችግር እንዳልታየ የሚገልጹት አቶ ጥኡማይ፣ በአሁኑ ወቅት የመንገድ ግንባታው 96 በመቶ እንደ ደረሰና የተቀረው የእግረኞች መንገድ ግንባታና ሌሎች ጥቃቅን ሥራዎች እንደሆኑ ተናግረዋል፡፡‹‹ፕሮጀክቱ ትንሽ ጊዜ ወስዷል፡፡ ይህ የሆነው ግን በተጨባጭ በኮንተራክተሩ ችግር ነው ብሎ መደምደም አይቻልም፤›› ያሉት አቶ ጥኡማይ፣ በፕሮጀክቱ ላይ የወሰን ማስከበርና የዲዛይን ችግሮች ከፍተኛ ተፅዕኖ እንዳሳደሩ ተናግረዋል፡፡ እሸቱ ለማ የመንገድ ሥራ ተቋራጭ የቀራንዮ መድኃኔዓለም የመንገድ ሥራ ግንባታ ፕሮጀክት በ2009 ዓ.ም. የተረከበ ቢሆንም፣ እስከ 2010 ዓ.ም. አጋማሽ ድረስ በወሰን ማስከበርና የዲዛይን ችግሮች ምክንያት ሥራውን ማከናወን እንዳልቻለ፣ በ2011 ዓ.ም. ግን ሥራውን በከፍተኛ ርብርብ እንዳካሄደ አስረድተዋል፡፡‹‹ኮንትራክተሩ አገር በቀል በመሆኑ የአቅም ውስንነት ችግር ሊኖርበት ይችላል፡፡ የወሰን ማስከበርና የዲዛይን ችግሮች ስለነበሩ ሙሉ በሙሉ የኮንትራክተሩ ችግር ነው ብሎ መደምደም አይቻልም፣ ድምር ውጤት ነው፤›› ብለዋል፡፡የእሽቱ ለማ የመንገድ ሥራ ተቋራጭ ባለቤት አቶ እሸቱ ለማ በፕሮጀክቱ ላይ በርካታ የወሰን ማስከበር ችግሮች እንደነበሩ ገልጸው፣ በዚህም ላይ ከአዲስ አበባ ከተማ መንገዶች ባለሥልጣን ጋር በርካታ ደብዳቤዎች እንደተጻፉ ተናግረዋል፡፡ የመንገድ ግንባታው ሊዘገይ የቻለው በወሰን ማስከበር ላይ በተነሱ ችግሮች እንደሆነ ገልጸው፣ በአሁኑ ወቅት መንገዱ ለትራፊክ ክፍት እንደሆነ አስረድተዋል፡፡ አቶ እሸቱ በዝርዝር ጉዳዮች ላይ አስተያየት ከመስጠት ተቆጥበዋል፡፡